Príloha listu ORM-9732/2009

Návrh

OpatreniE
Národnej banky Slovenska
z ... 2009,

ktorým sa ustanovujú podrobnosti o podmienkach, obmedzeniach a požiadavkách na podnikanie platobných inštitúcií a inštitúcií elektronických peňazí

	Národná banka Slovenska podľa § 96 ods. 1 písm. a), b), d), e), f) a i) zákona č. .../2009 Z. z. o platobných službách a o zmene a doplnení niektorých zákonov (ďalej len zákon) ustanovuje:

PRVÁ ČASŤ
PLATOBNÉ INŠTITÚCIE

§ 1

	(1) Žiadosť o udelenie alebo zmenu povolenia na poskytovanie platobných služieb platobnou inštitúciou podľa § 63 zákona, ktorú predkladá právnická osoba, ktorá chce byť platobnou inštitúciou, alebo platobná inštitúcia (ďalej len „žiadateľ o poskytovanie platobných služieb“), obsahuje informácie a doklady podľa § 64 ods. 3 zákona.

	(2) Prílohou žiadosti podľa odseku 1 sú
a) informácie a doklady podľa § 64 ods. 4 zákona,
b) informácie a doklady podľa odsekov 3 až 14 hodnoverne preukazujúce splnenie podmienok podľa § 64 ods. 2 zákona,
c) pravdivý opis iných rozhodujúcich skutočností a označenie ďalších dôkazov hodnoverne preukazujúcich skutočnosti, ktorých sa dovoláva žiadateľ o poskytovanie platobných služieb.

	(3) Splnenie podmienky podľa § 64 ods. 2 písm. a) zákona sa preukazuje predložením výpisu z obchodného registra o žiadateľovi o poskytovanie platobných služieb nie staršieho ako tri mesiace.

	(4) Splnenie podmienky podľa § 64 ods. 2 písm. b) zákona sa preukazuje predložením písomného vyhlásenia správcu vkladu o splatení peňažného vkladu do základného imania žiadateľa o poskytovanie platobných služieb v plnej výške.

	(5) Splnenie podmienky podľa § 64 ods. 2 písm. c) zákona sa preukazuje predložením dokladov o prehľadnom, dôveryhodnom a zákonnom pôvode peňažných vkladov vložených do základného imania žiadateľa o poskytovanie platobných služieb a dokladov o pôvode ďalších finančných zdrojov žiadateľa o poskytovanie platobných služieb a jeho akcionárov alebo spoločníkov, a to pri akcionárovi alebo spoločníkovi, ktorý je
a) fyzickou osobou
1. výpisom z registra trestov nie starším ako tri mesiace; ak je fyzická osoba cudzincom1), obdobným potvrdením o bezúhonnosti vydaným príslušným orgánom štátu jej obvyklého pobytu,
2. prehľadom o majetkovej a finančnej situácii fyzickej osoby, daňovým priznaním k dani z príjmov2) za posledné tri účtovné obdobia; osobitne sa označia doklady preukazujúce vlastné finančné prostriedky fyzickej osoby,
b) fyzickou osobou podnikateľom
1. výpisom z obchodného registra alebo výpisom zo živnostenského registra alebo iného registra, na základe ktorého fyzická osoba podnikateľ podniká, nie starším ako tri mesiace,
2. výpisom z registra trestov nie starším ako tri mesiace; ak je fyzická osoba podnikateľ cudzincom, obdobným potvrdením o bezúhonnosti vydaným príslušným orgánom štátu jej obvyklého pobytu,
3. prehľadom o majetkovej a finančnej situácii fyzickej osoby podnikateľa, ročnou účtovnou závierkou za posledné tri účtovné obdobia, daňovým priznaním k dani z príjmov2) za posledné tri účtovné obdobia; osobitne sa označia doklady preukazujúce vlastné finančné prostriedky fyzickej osoby podnikateľa,
c) právnickou osobou
1. výpisom z obchodného registra nie starším ako tri mesiace; ak ide o právnickú osobu so sídlom v zahraničí, iným dokladom preukazujúcim vznik a existenciu právnickej osoby, vydaným príslušným orgánom, nie starším ako tri mesiace,
2. zakladateľskou zmluvou alebo zakladateľskou listinou3), ktorou bola právnická osoba založená, s uvedením miesta a dátumu jej založenia, a zoznamom činností, ktoré vykonáva,
3. účtovnou závierkou overenou audítorom spolu so správou audítora a správou o hospodárení predkladanými valnému zhromaždeniu za posledné tri účtovné obdobia; ak právnická osoba je súčasťou konsolidovaného celku, tiež audítorom overenou konsolidovanou účtovnou závierkou spolu so správou audítora za posledné tri účtovné obdobia,
	4. dokladmi preukazujúcimi vlastné zdroje právnickej osoby.

	(6) Splnenie podmienky podľa § 64 ods. 2 písm. d) zákona sa preukazuje predložením
a) dokladov podľa odseku 5,
b) grafického znázornenia štruktúry skupiny s úzkymi väzbami, ku ktorej patrí akcionár alebo spoločník,
c) čestného vyhlásenia, že právne predpisy upravujúce problematiku úzkych väzieb v štáte, na ktorého území má skupina úzke väzby, nebránia výkonu dohľadu, ak je akcionárom alebo spoločníkom cudzinec alebo právnická osoba so sídlom v zahraničí.

	(7) Splnenie podmienky podľa § 64 ods. 2 písm. e) zákona sa preukazuje predložením
a) zoznamu fyzických osôb navrhovaných za členov štatutárneho orgánu, prokuristu, členov dozornej rady, vedúcich zamestnancov a za vedúceho útvaru vnútornej kontroly žiadateľa o poskytovanie platobných služieb,
b) stručného odborného životopisu s prehľadom ukončeného vzdelania a jazykových znalostí, vrátane úradne osvedčených kópií dokladov o ukončenom vzdelaní a s prehľadom odbornej praxe a absolvovania odborných výcvikov a stáží,
c) výpisu z registra trestov, nie starším ako tri mesiace; ak ide o cudzinca, obdobným potvrdením o bezúhonnosti vydaným príslušným orgánom štátu jeho obvyklého pobytu nie starším ako tri mesiace,
d) zoznamu právnických osôb, v ktorých majú a mali fyzické osoby navrhované za členov štatutárneho orgánu, prokuristu, za členov dozornej rady a za vedúceho útvaru vnútornej kontroly podiel na základnom imaní alebo hlasovacích právach najmenej 5 %, alebo v ktorých pôsobí ako člen štatutárneho orgánu, kontrolného orgánu alebo vedenia, s uvedením ich obchodného mena, právnej formy, identifikačného čísla, sídla a prehľadu o vlastníckych vzťahoch v týchto právnických osobách, ako aj výšky a zloženia základného imania a výšky podielu na základnom imaní alebo na hlasovacích právach v percentuálnom vyjadrení,
e) vyhlásenia týchto osôb, že všetky nimi uvedené údaje a predložené doklady sú úplné, správne, pravdivé, pravé a aktuálne vrátane úradne osvedčených kópií dokladov.

	(8) Splnenie podmienky podľa § 64 ods. 2 písm. f) až h) zákona sa preukazuje predložením dokladov podľa odseku 6 písm. b) a c).

	(9) Splnenie podmienky podľa § 64 ods. 2 písm. i) zákona sa preukazuje predložením návrhu stanov žiadateľa o poskytovanie platobných služieb.

	(10) Splnenie podmienky podľa § 64 ods. 2 písm. j), l) a m) zákona sa preukazuje predložením
a) opisu informačného systému a technického vybavenia žiadateľa o poskytovanie platobných služuieb s uvedením údajov o výpočtovej technike (hardware, software), systéme technického spracovania údajov, informácií o bezpečnosti prenosu údajov, vrátane informácií, akým spôsobom bude zaručená celistvosť, nedotknuteľnosť, dôvernosť, hodnovernosť prenášaných údajov, neodmietnuteľnosť, overiteľnosť a preukaznosť činností a nemožnosť podvodného poskytovania platobných služieb, vrátane opisu informačných, počítačových a iných systémov súvisiacich s poskytovaním platobných služieb, vrátane opisu rizík, ktorým je žiadateľ o poskytovanie platobných služieb a využívané systémy vystavené, spôsob vylúčenia jednotlivých rizík, zoznam a opis zvyškových rizík,
b) vnútorných predpisov upravujúcich poskytovanie platobných služieb, systém riadenia rizík a činnosť útvaru vnútornej kontroly vrátane predpisu o zabezpečení ochrany žiadateľa o poskytovanie platobných služieb pred legalizáciou príjmov z trestnej činnosti4).

	(11) Splnenie podmienky podľa § 64 ods. 2 písm. k) zákona sa preukazuje predložením
a) zakladateľskej zmluvy, spoločenskej zmluvy alebo zakladateľskej listiny3) žiadateľa o poskytovanie platobných služieb,
b) návrhu stanov žiadateľa o poskytovanie platobných služieb, alebo
c) iného dokladu hodnoverne preukazujúceho splnenie tejto podmienky.

	(12) Splnenie podmienky podľa § 64 ods. 2 písm. n) zákona sa preukazuje predložením navrhovaného znenia Všeobecných obchodných podmienok žiadateľa o poskytovanie platobných služieb.

	(13) Splnenie podmienky podľa § 64 ods. 2 písm. o) zákona sa preukazuje predložením dokladov hodnoverne preukazujúcich finančnú schopnosť akcionárov alebo spoločníkov žiadateľa o poskytovanie platobných služieb preklenúť prípadnú nepriaznivú finančnú situáciu tohto žiadateľa o vydávanie elektronických peňazí, najmä dokladov podľa odsekov 5 a 6.

	(14) Splnenie podmienky podľa § 64 ods. 2 písm. p) zákona sa preukazuje predložením
a) schválenej bezpečnostnej politiky pre oblasť bezpečnosti informačných systémov ako celku, a to vrátane tej časti, ktorú prevádzkuje iná platobná inštitúcia,
b) projektu zúčtovania finančných prostriedkov medzi používateľom platobných služieb, platobnou inštitúciou a ostatnými poskytovateľmi platobných služieb,
c) zmlúv žiadateľa o poskytovanie platobných služieb s inými poskytovateľmi platobných služieb o ich vzájomnej spolupráci v oblasti poskytovania platobných služieb.

§ 2

	(1) Vlastné zdroje financovania (ďalej len „vlastné zdroje“) platobnej inštitúcie tvoria základné vlastné zdroje platobnej inštitúcie a dodatkové vlastné zdroje platobnej inštitúcie, ktorých súčet sa znižuje o odpočítateľné položky.

	(2) Na výpočet súčtu základných vlastných zdrojov platobnej inštitúcie a dodatkových vlastných zdrojov platobnej inštitúcie znižovaného o odpočítateľné položky sa vzťahuje postup pre banky podľa osobitného predpisu5) rovnako.

	(3) Bezpečnými, likvidnými a nízkorizikovými aktívami platobnej inštitúcie sa rozumejú
a) pokladničná hotovosť a
b) dlhové cenné papiere vydané štátmi Eurosystému, Spojenými štátmi americkými, Kanadou, Spojeným kráľovstvom Veľkej Británie a Severného Írska, Japonskom a Švajčiarskom a centrálnymi bankami štátov Eurosystému, Spojených štátov amerických, Kanady, Spojeného kráľovstva Veľkej Británie a Severného Írska, Japonska a Švajčiarska.

DRUHÁ ČASŤ
INŠTITÚCIE ELEKTRONICKÝCH PEŇAZÍ

§ 3

	(1) Žiadosť o udelenie alebo zmenu povolenia na vydávanie elektronických peňazí inštitúciou elektronických peňazí podľa § 81 zákona, ktorú predkladá právnická osoba, ktorá chce byť inštitúciou elektronických peňazí, alebo inštitúcia elektronických peňazí (ďalej len „žiadateľ o vydávanie elektronických peňazí“), obsahuje informácie a doklady podľa § 82 ods. 3 zákona.

	(2) Prílohou žiadosti podľa odseku 1 sú
a) informácie a doklady podľa § 82 ods. 4 zákona,
b) informácie a doklady podľa odsekov 3 až 13 hodnoverne preukazujúce splnenie podmienok podľa § 82 ods. 2 a § 87 ods. 2 zákona,
c) informácie a doklady podľa § 4 hodnoverne preukazujúce splnenie podmienok podľa § 87 ods. 1 zákona,
d) pravdivý opis iných rozhodujúcich skutočností a označenie ďalších dôkazov hodnoverne preukazujúcich skutočnosti, ktorých sa dovoláva žiadateľ o vydávanie elektronických peňazí, vrátane originálov listinných dôkazov alebo ich úradne osvedčených kópií.

	(3) Splnenie podmienky podľa § 82 ods. 2 písm. a) zákona sa preukazuje predložením výpisu z obchodného registra o žiadateľovi o vydávanie elektronických peňazí nie staršieho ako tri mesiace.

	(4) Splnenie podmienky podľa § 82 ods. 2 písm. b) zákona sa preukazuje predložením písomného vyhlásenia správcu vkladu o splatení peňažného vkladu do základného imania žiadateľa o vydávanie elektronických peňazí v plnej výške.

	(5) Splnenie podmienky podľa § 82 ods. 2 písm. c) zákona sa preukazuje predložením dokladov o prehľadnom, dôveryhodnom a zákonnom pôvode vkladov vložených do základného imania žiadateľa o vydávanie elektronických peňazí a dokladov o pôvode ďalších finančných zdrojov žiadateľa o vydávanie elektronických peňazí a jeho akcionárov alebo spoločníkov, a to pri akcionárovi alebo spoločníkovi, ktorý je
a) fyzickou osobou
1. výpisom z registra trestov nie starším ako tri mesiace; ak je fyzická osoba cudzincom1), obdobným potvrdením o bezúhonnosti vydaným príslušným orgánom štátu jej obvyklého pobytu,
2. prehľadom o majetkovej a finančnej situácii fyzickej osoby, daňovým priznaním k dani z príjmov2) za posledné tri účtovné obdobia; osobitne sa označia doklady preukazujúce vlastné finančné prostriedky fyzickej osoby,
b) fyzickou osobou podnikateľom
1. výpisom z obchodného registra alebo výpisom zo živnostenského registra alebo iného registra, na základe ktorého fyzická osoba podnikateľ podniká, nie starším ako tri mesiace,
2. výpisom z registra trestov nie starším ako tri mesiace; ak je fyzická osoba podnikateľ cudzincom, obdobným potvrdením o bezúhonnosti vydaným príslušným orgánom štátu jej obvyklého pobytu,
3. prehľadom o majetkovej a finančnej situácii fyzickej osoby podnikateľa, ročnou účtovnou závierkou za posledné tri účtovné obdobia, daňovým priznaním k dani z príjmov2) za posledné tri účtovné obdobia; osobitne sa označia doklady preukazujúce vlastné finančné prostriedky fyzickej osoby podnikateľa,
c) právnickou osobou
1. výpisom z obchodného registra nie starším ako tri mesiace; ak ide o právnickú osobu so sídlom v zahraničí, iným dokladom preukazujúcim vznik a existenciu právnickej osoby, vydaným príslušným orgánom, nie starším ako tri mesiace,
2. zakladateľskou zmluvou alebo zakladateľskou listinou3), ktorou bola právnická osoba založená, s uvedením miesta a dátumu jej založenia, a zoznamom činností, ktoré vykonáva,
3. účtovnou závierkou overenou audítorom spolu so správou audítora a správou o hospodárení predkladanými valnému zhromaždeniu za posledné tri účtovné obdobia; ak právnická osoba je súčasťou konsolidovaného celku, tiež audítorom overenou konsolidovanou účtovnou závierkou spolu so správou audítora za posledné tri účtovné obdobia,
4. dokladmi preukazujúcimi vlastné zdroje právnickej osoby.

	(6) Splnenie podmienky podľa § 82 ods. 2 písm. d) zákona sa preukazuje predložením
a) dokladov podľa odseku 5,
b) grafického znázornenia štruktúry skupiny s úzkymi väzbami, ku ktorej patrí akcionár alebo spoločník,
c) čestného vyhlásenia, že právne predpisy upravujúce problematiku úzkych väzieb v štáte, na ktorého území má skupina úzke väzby, nebránia výkonu dohľadu, ak je akcionárom alebo spoločníkom cudzinec alebo právnická osoba so sídlom v zahraničí.

	(7) Splnenie podmienky podľa § 82 ods. 2 písm. e) zákona sa preukazuje predložením
a) zoznamu fyzických osôb navrhovaných za členov štatutárneho orgánu, prokuristu, členov dozornej rady, vedúcich zamestnancov a za vedúceho útvaru vnútornej kontroly žiadateľa o vydávanie elektronických peňazí,
b) odborného životopisu s prehľadom ukončeného vzdelania a jazykových znalostí, vrátane úradne osvedčených kópií dokladov o ukončenom vzdelaní a s prehľadom odbornej praxe a absolvovania odborných výcvikov a stáží,
c) výpisu z registra trestov, nie starším ako tri mesiace; ak ide o cudzinca, obdobným potvrdením o bezúhonnosti vydaným príslušným orgánom štátu jeho obvyklého pobytu nie starším ako tri mesiace,
d) zoznamu právnických osôb, v ktorých majú a mali fyzické osoby navrhované za členov štatutárneho orgánu, prokuristu, za členov dozornej rady a za vedúceho útvaru vnútornej kontroly podiel na základnom imaní alebo hlasovacích právach najmenej 5 %, alebo v ktorých pôsobí ako člen štatutárneho orgánu, kontrolného orgánu alebo vedenia, s uvedením ich obchodného mena, právnej formy, identifikačného čísla, sídla a prehľadu o vlastníckych vzťahoch v týchto právnických osobách, ako aj výšky a zloženia základného imania a výšky podielu na základnom imaní alebo na hlasovacích právach v percentuálnom vyjadrení,
e) vyhlásenia týchto osôb, že všetky nimi uvedené údaje a predložené doklady sú úplné, správne, pravdivé, pravé a aktuálne vrátane úradne osvedčených kópií dokladov.

	(8) Splnenie podmienky podľa § 82 ods. 2 písm. f) až h) zákona sa preukazuje predložením dokladov podľa odseku 6 písm. b) a c).

	(9) Splnenie podmienky podľa § 82 ods. 2 písm. i) zákona sa preukazuje predložením návrhu stanov žiadateľa o vydávanie elektronických peňazí.

	(10) Splnenie podmienky podľa § 82 ods. 2 písm. j) a l) zákona sa preukazuje predložením
a) opisu informačného systému a technického vybavenia žiadateľa o vydávanie elektronických peňazí s uvedením údajov o výpočtovej technike (hardware, software), systéme technického spracovania údajov, informácií o bezpečnosti prenosu údajov, vrátane informácií, akým spôsobom bude zaručená celistvosť, nedotknuteľnosť, dôvernosť, hodnovernosť prenášaných údajov, neodmietnuteľnosť, overiteľnosť a preukaznosť činností a nemožnosť podvodného vytvárania elektronických peňazí, vrátane podrobného opisu vytvárania, distribúcie, využívania, spracovania a likvidácie elektronických peňazí, opisu informačných, počítačových a iných systémov súvisiacich s vydávaním elektronických peňazí, vrátane opisu rizík, ktorým je žiadateľ o vydávanie elektronických peňazí a využívané systémy vystavené, spôsob vylúčenia jednotlivých rizík, zoznam a opis zvyškových rizík,
b) vnútorných predpisov upravujúcich činnosť vydávania elektronických peňazí, systém riadenia rizík a činnosť útvaru vnútornej kontroly vrátane predpisu o zabezpečení ochrany žiadateľa o vydávanie elektronických peňazí pred legalizáciou príjmov z trestnej činnosti4).

	(11) Splnenie podmienky podľa § 82 ods. 2 písm. k) zákona sa preukazuje predložením
a) zakladateľskej zmluvy, spoločenskej zmluvy alebo zakladateľskej listiny3) žiadateľa o vydávanie elektronických peňazí,
b) návrhu stanov žiadateľa o vydávanie elektronických peňazí, alebo
c) iného dokladu hodnoverne preukazujúceho splnenie tejto podmienky.

	(12) Splnenie podmienky podľa § 82 ods. 2 písm. m) zákona sa preukazuje predložením
a) schválenej bezpečnostnej politiky pre oblasť bezpečnosti informačných systémov ako celku, a to vrátane tej časti, ktorú prevádzkuje iný vydavateľ a správca elektronických peňazí,
b) projektu zúčtovania elektronických peňazí a peňazí medzi sprostredkovateľmi a držiteľmi platobných prostriedkov elektronických peňazí,
c) zmlúv žiadateľa o vydávanie elektronických peňazí s inými vydavateľmi a správcami elektronických peňazí o ich vzájomnej spolupráci v oblasti správy a zúčtovania elektronických peňazí, vydaných iným vydavateľom a správcom elektronických peňazí, prostredníctvom platobných prostriedkov elektronických peňazí vydávaných žiadateľom o vydávanie elektronických peňazí.

	(13) Splnenie podmienky podľa § 82 ods. 2 písm. n) zákona sa preukazuje predložením dokladov hodnoverne preukazujúcich finančnú schopnosť akcionárov alebo spoločníkov žiadateľa o vydávanie elektronických peňazí preklenúť prípadnú nepriaznivú finančnú situáciu tohto žiadateľa o vydávanie elektronických peňazí, najmä dokladov podľa odsekov 5 a 6.

§ 4

	(1) Splnenie podmienky neprekročenia sumy elektronických peňazí vydaných jednému používateľovi platobných služieb uchovávaných na každom jednotlivom elektronickom zariadení vo výške 150 eur podľa § 87 ods. 1 zákona sa preukazuje predložením
a) podrobného opisu každého jednotlivého druhu procesu výmeny peňazí za elektronické peniaze a spätnej výmeny podľa § 80 zákona každého jednotlivého druhu ponúkaného elektronického zariadenia uchovávajúceho elektronické peniaze, ktorý obsahuje podrobný opis časového toku elektronických peňazí a peňazí a tok údajov zachytávajúcich reálny časový pohyb elektronických peňazí a peňazí,
b) podrobného opisu procesu toku elektronických peňazí z každého jednotlivého druhu ponúkaného elektronického zariadenia uchovávajúceho elektronické peniaze na iný druh elektronického zariadenia uchovávajúceho elektronické peniaze, alebo na účet v banke alebo v zahraničnej banke, ktorý obsahuje samostatne časť časového toku elektronických peňazí a peňazí a samostatne časť toku údajov zachytávajúcich reálny časový pohyb elektronických peňazí a peňazí,
c) podrobného opisu procesu zmenového konania v oblasti hardware aj software,
d) podrobného opisu všetkých databáz, obsiahnutých v informačnom systéme ako celku, ktorým sa zabezpečuje vydávanie, prevádzka, správa a likvidácia elektronických peňazí a elektronických zariadení uchovávajúcich elektronické peniaze a správa a zúčtovanie elektronických peňazí a peňazí,
e) podrobného opisu správy užívateľských mien a hesiel, privilégií a oprávnení každej jednotlivej role oprávnenej pristupovať k databázam podľa písmena d) a do systému ako celku, a to v aplikačnej aj v systémovej úrovni,
f) podrobného opisu procesu zálohovania systému, ktorý obsahuje samostatne časť
1. tvorby zálohovacieho média, jeho časový pohyb s uvedením role a užívateľského mena, ktorá zálohovacie médium vytvorila,
2. opisujúcu časový pohyb zálohovacieho média a osoby, ktoré s ním prichádzajú do styku,
3. evidencie manipulácie so zálohovacím médiom,
g) podrobného opisu procesu obnovy systému v štruktúre podľa písmena f),
h) analýzy rizík v informačnom systéme, ktoré by mohli spôsobiť prekročenie sumy 150 eur uloženej na každom jednotlivom elektronickom zariadení uchovávajúcom elektronické peniaze a opis prijatých opatrení na ich odstránenie alebo zníženie na prijateľnú úroveň,
i) metodiky určenia prijateľnej úrovne neodstrániteľných rizík podľa písmena h).

	(2) Splnenie podmienky dodržania hodnoty všetkých záväzkov žiadateľa o vydávanie elektronických peňazí vyplývajúcich z aktuálne nevysporiadaných súm elektronických peňazí bežne neprekračujúcej sumu 5 000 000 eur a nikdy neprekračujúcej sumu 6 000 000 eur podľa § 87 ods. 1 zákona sa preukazuje predložením
a) metodiky určenia rozpätia kolísania hodnoty všetkých záväzkov nad sumu 5 000 000 eur,
b) analýzy rizík ohrozujúcich prekročenie hranice 5 000 000 eur a dodržanie rozpätia ustanoveného v písmene a) a opisu prijatých opatrení na ich odstránenie alebo na ich zmiernenie na prijateľnú úroveň,
c) metodiky určenia prijateľnej úrovne pre jednotlivé neodstrániteľné riziká podľa písmena b),
d) analýzy rizík ohrozujúcich prekročenie hranice hodnoty všetkých záväzkov vo výške 6 000 000 eur a opisu prijatých opatrení na ich odstránenie,
e) metodiky určenia miery prekročenia hranice 5 000 000 eur, ktorá znamená nesporné ohrozenie dodržania hranice 6 000 000 eur a následné spustenie ochranných procedúr potrebných na zabezpečenie okamžitého a bezpodmienečného dodržania hranice 6 000 000 eur,
f) opisu ochranných procedúr uvedených v písmene e).

§ 5

	(1) Vlastné zdroje financovania (ďalej len „vlastné zdroje“) inštitúcie elektronických peňazí tvoria základné vlastné zdroje inštitúcie elektronických peňazí a dodatkové vlastné zdroje inštitúcie elektronických peňazí, ktorých súčet sa znižuje o odpočítateľné položky.

	(2) Na výpočet súčtu základných vlastných zdrojov inštitúcie elektronických peňazí a dodatkových vlastných zdroje inštitúcie elektronických peňazí znižovaného o odpočítateľné položky sa vzťahuje postup pre banky podľa osobitného predpisu5) rovnako.

	(3) Investície inštitúcie elektronických peňazí tvoria
a) aktíva6) s nulovou rizikovou váhou,
b) aktíva s rizikovou váhou vyššou ako nula.

	(4) Aktíva podľa odseku 3 písm. a) sú tvorené
a) pokladničnými hodnotami,
b) pohľadávkami voči štátom a centrálnym bankám, ktorým by sa ako nezabezpečeným priradila podľa osobitného predpisu7) riziková váha 0%, alebo
c) pohľadávkami zaručenými štátmi alebo centrálnymi bankami, ak by pohľadávky voči týmto štátom alebo centrálnym bankám spĺňali podmienky podľa písmena b).

	(5) Aktíva podľa odseku 3 písm. b) sú tvorené
a) vkladmi splatnými na požiadanie v bankách a zahraničných bankách so sídlom v štáte, pohľadávky voči ktorému by spĺňali podmienky podľa odseku 4 písm. b), alebo
b) dlhovými cennými papiermi
	1. ktoré nie sú aktívami podľa odseku 3 písm. a),
2. ktorým by sa ako nezabezpečeným priradila podľa osobitného predpisu7) riziková váha 20%, a
3. ktoré sú vydané osobami, ktoré nemajú kvalifikovanú účasť v inštitúcii elektronických peňazí, alebo osobami, ktoré nie sú súčasťou konsolidovaného celku alebo finančného konglomerátu, ktorého členom je aj osoba majúca kvalifikovanú účasť na inštitúcii elektronických peňazí,
c) finančnými nástrojmi prijatými na obchodovanie na regulovanom trhu, ktoré inštitúcia elektronických peňazí drží za účelom zmierňovania trhového rizika vyplývajúceho z ostatných svojich investícií a z vydávania elektronických peňazí.

§ 6
Riadenie rizika likvidity a vnútorný kontrolný systém

	(1) Na riadenie rizika likvidity inštitúcie elektronických peňazí sa vzťahuje postup podľa osobitného predpisu8) rovnako.

	(2) Na vnútorný kontrolný systém inštitúcie elektronických peňazí a s tým súvisiacu činnosť útvaru vnútornej kontroly, vedúcich zamestnancov a štatutárneho orgánu inštitúcie elektronických peňazí sa vzťahujú ustanovenia týkajúce sa systému vnútornej kontroly v banke podľa osobitného predpisu9) rovnako.

§ 7

	(1) Informácie a doklady podľa § 1, 3 a 4 sa predkladajú v origináloch alebo ako úradne osvedčené kópie10).

	(2) Ak sú informácie a doklady podľa § 1, 3 alebo 4 vyhotovené v cudzom jazyku, splnenie podmienok sa preukazuje aj úradne osvedčeným prekladom takýchto informácií a dokladov do slovenského jazyka.

	(3) Informácie a doklady podľa § 1, 3 a 4, ktoré žiadateľ o poskytovanie platobných služieb a žiadateľ o vydávanie elektronických peňazí odovzdal Národnej banke Slovenska už pred podaním žiadosti o udelenie alebo zmenu povolenia na poskytovanie platobných služieb a už pred podaním žiadosti o udelenie alebo zmenu povolenia na vydávanie elektronických peňazí, možno nahradiť
a) zoznamom už odovzdaných informácií a dokladov s uvedením dátumu ich odovzdania Národnej banke Slovenska a
b) písomným vyhlásením žiadateľa o poskytovanie platobných služieb a žiadateľa o vydávanie elektronických peňazí o tom, že tieto informácie a doklady sú naďalej v celom rozsahu aktuálne.

§ 8
Zoznam preberaných právnych aktov Európskych spoločenstiev a Európskej únie

	Týmto opatrením sa preberajú právne akty Európskych spoločenstiev a Európskej únie uvedené v prílohe.

§ 9
Zrušovacie ustanovenia

	Zrušuje sa
a) opatrenie Národnej banky Slovenska z 28. apríla 2004 č. 6/2004, ktorým sa ustanovujú podrobnosti o podmienkach, spôsobe preukazovania a dokladovania splnenia podmienok a o žiadostiach o udelenie alebo zmenu povolenia na vydávanie a správu elektronických peňazí a platobných prostriedkov elektronických peňazí vrátane náležitostí a príloh takýchto žiadostí (oznámenie č. .../2004 Z. z.),
b) opatrenie Národnej banky Slovenska z 11. júna 2004 č. 8/2004 o vlastných zdrojoch financovania a investíciách inštitúcie elektronických peňazí (oznámenie č. .../2004 Z. z.),
c) čl. I opatrenia Národnej banky Slovenska zo 7. apríla 2009 č. 2/2009, ktorým sa ustanovujú náležitosti žiadosti o vydanie povolenia na vydávanie platobných prostriedkov elektronických peňazí podľa § 21d zákona č. 510/2002 Z. z. o platobnom styku a o zmene a doplnení niektorých zákonov v znení neskorších predpisov a o doplnení opatrenia Národnej banky Slovenska č. 8/2008 o poplatkoch za úkony Národnej banky Slovenska (oznámenie č. 147/2009 Z. z.).

§ 10
Účinnosť

	Toto opatrenie nadobúda účinnosť 1. novembra 2009.

Ivan Šramko
guvernér

Vydávajúci útvar:	odbor regulácie a metodiky riadenia rizík
oddelenie regulácie bánk a obchodníkov s cennými papiermi	tel.: +421 2 5787 3301
fax: +421 2 5787 1118	

Príloha k opatreniu č. .../2009

Zoznam preberaných právnych aktov Európskych spoločenstiev a Európskej únie

	1. Smernica Európskeho parlamentu a Rady 2007/64/ES z 13. novembra 2007 o platobných službách na vnútornom trhu, ktorou sa menia a dopĺňajú smernice 97/7/ES, 2002/65/ES, 2005/60/ES a 2006/48/ES a ktorou sa zrušuje smernica 97/5/ES (Ú. v. EÚ L319/1, 5.12.2007).

	2. Smernica 2000/46/ES Európskeho parlamentu a Rady z 18. septembra 2000 o začatí a vykonávaní činností a dohľade nad obozretným podnikaním inštitúcií elektronického peňažníctva (Ú. v. EÚ L 275/39, 27.10.2000).